รัฐบาลไทย-ข่าวทำเนียบรัฐบาล-ก.อุตฯ ผนึกภาคีเครือข่าย จัดกิจกรรม ”อุตสาหกรรมรวมใจ รักษ์น้ำใส ใส่ใจชุมชน” พลิกฟื้นคืนชีวิตคลองนครเนื่องเขต
วันศุกร์ที่ 10 พฤศจิกายน 2566
10/11/2566
ก.อุตฯ ผนึกภาคีเครือข่าย จัดกิจกรรม ”อุตสาหกรรมรวมใจ รักษ์น้ําใส ใส่ใจชุมชน” พลิกฟื้นคืนชีวิตคลองนครเนื่องเขต
ก.อุตฯ ผนึกภาคีเครือข่าย จัดกิจกรรม ”อุตสาหกรรมรวมใจ รักษ์น้ําใส ใส่ใจชุมชน” พลิกฟื้นคืนชีวิตคลองนครเนื่องเขต
กระทรวงอุตสาหกรรม (อก.) ผนึกกําลังโรงงานอุตสาหกรรม ภาคประชาชน และชุมชน จัดกิจกรรม "อุตสาหกรรมรวมใจ รักษ์น้ําใส ใส่ใจชุมชน” ร่วมใจฟื้นฟูคุณภาพน้ําในลําคลอง พลิกฟื้นคืนชีวิต “คลองนครเนื่องเขต” ตั้งเป้า 11 จังหวัด พร้อมขยายไปทั่วประเทศ หวังให้อุตสาหกรรมอยู่คู่ชุมชนได้อย่างยั่งยืน
ดร.ณัฐพล รังสิตพล ปลัดกระทรวงอุตสาหกรรม เปิดเผยว่า กระทรวงอุตสาหกรรม ได้จัดกิจกรรม "อุตสาหกรรมรวมใจ รักษ์น้ําใส ใส่ใจชุมชน” ซึ่งเป็นหนึ่งในโครงการดิน น้ํา ลม ไฟ ที่กระทรวงอุตสาหกรรม ร่วมกับภาคีเครือข่าย ผู้ประกอบการโรงงานอุตสาหกรรม และชุมชนโดยรอบโรงงานอุตสาหกรรม เพื่อสร้างความร่วมมือให้ภาคอุตสาหกรรมมีความรับผิดชอบต่อสังคมและสามารถอยู่คู่กับชุมชนได้อย่างยั่งยืน สนองนโยบาย MIND ใช้หัวและใจปั้นอุตสาหกรรมคู่ชุมชน ดําเนินนโยบาย 4 มิติ ที่มุ่งสร้างความสําเร็จให้ภาคธุรกิจ ดูแลสังคมโดยรอบโรงงาน รักษาสิ่งแวดล้อม และกระจายรายได้ให้ประชาชนมีความเป็นอยู่ที่ดีขึ้น
โครงการดังกล่าวตั้งเป้าหมายดําเนินการใน 11 จังหวัด ได้แก่ สมุทรปราการ ปทุมธานี นนทบุรี นครปฐม สมุทรสาคร ฉะเชิงเทรา ชลบุรี ระยอง อยุธยา สระบุรี และปราจีนบุรี โดยมอบหมายให้กรมโรงงานอุตสาหกรรมและสํานักงานอุตสาหกรรมจังหวัดฉะเชิงเทรา ดําเนินการโครงการ “อุตสาหกรรมรักษ์น้ําคลองนครเนื่องเขต” ซึ่งไหลผ่านเขตหนองจอก กรุงเทพมหานคร และจังหวัดฉะเชิงเทรา พร้อมวางแผนจะขยายผลต่อไปให้ครอบคลุมทุกจังหวัดทั่วประเทศในอนาคต เพื่อทําให้ชุมชน ประชาชนโดยรอบ เกิดมุมมองที่ดี หวังให้อุตสาหกรรมอยู่คู่ชุมชนได้อย่างยั่งยืน
นายจุลพงษ์ ทวีศรี อธิบดีกรมโรงงานอุตสาหกรรม กล่าวว่า กรมโรงงานอุตสาหกรรม (กรอ.) และสํานักงานอุตสาหกรรมจังหวัดฉะเชิงเทรา ร่วมกันดําเนินโครงการ “อุตสาหกรรมรักษ์น้ําคลองนครเนื่องเขต” โดยตรวจติดตามและดําเนินการเชิงรุก ในการกํากับดูแลโรงงาน และการจัดการน้ําทิ้งในพื้นที่คลองนครเนื่องเขต ประกอบด้วย 3 กิจกรรม ดังนี้ กิจกรรมที่ 1) ตรวจวัดคุณภาพน้ําผิวดิน เพื่อวิเคราะห์คุณภาพน้ําในคลองฯ โดยตรวจวัดเดือนละครั้ง กิจกรรมที่ 2) เข้าตรวจสอบโรงงานเป้าหมายจํานวน 70 โรงงาน ได้แก่ โรงงานในพื้นที่กรุงเทพมหานคร จํานวน 20 โรงงาน และโรงงานในพื้นที่จังหวัดฉะเชิงเทราที่มีน้ําเสียจากกระบวนการผลิต ในรัศมี 1 กิโลเมตรจากคลองนครเนื่องเขต จํานวน 50 โรงงาน โดยเข้าตรวจสอบอุปกรณ์ของระบบบําบัดน้ําเสีย เก็บตัวอย่างและวิเคราะห์คุณภาพน้ําเสียก่อนเข้าและออกจากระบบน้ําทิ้งที่ระบายออกนอกโรงงาน รวมทั้งตรวจสอบการปฏิบัติตามข้อกฎหมายด้านมลพิษน้ํา หากตรวจพบโรงงานที่กระทําความผิด พนักงานเจ้าหน้าที่จะสั่งการให้ปรับปรุงแก้ไขตาม พ.ร.บ. โรงงาน พ.ศ. 2535 และกิจกรรมที่ 3) ให้คําแนะนําในการปรับปรุงดูแลระบบบําบัดน้ําเสีย เพิ่มประสิทธิภาพการใช้น้ํา และลดการปล่อยน้ําเสียออกนอกโรงงาน รวมถึงมาตรการอื่นๆ ที่จําเป็น ได้แก่ การติดตั้งระบบตรวจวัดคุณภาพน้ําทิ้งอัตโนมัติ โดยจะดําเนินการตามโครงการฯ อย่างต่อเนื่องไปจนถึงเดือนสิงหาคม 2567 เพื่อการฟื้นฟูและพลิกฟื้นคุณภาพน้ําในคลองนครเนื่องเขต
“คลองนครเนื่องเขต เป็นคลองที่ขุดขึ้นมาในสมัยรัชกาลที่ 5 ซึ่งแยกออกมาจากคลองแสนแสบ บริเวณแขวงกระทุ่มราย เขตหนองจอก กรุงเทพมหานคร ไหลผ่านตําบลศาลาแดง อําเภอบางน้ําเปรี้ยว และตําบลคลองนครเนื่องเขต ตําบลท่าไข่ ตําบลวังตะเคียน ตําบลหน้าเมือง อําเภอเมืองฉะเชิงเทรา มีความยาวประมาณ 22 กิโลเมตร ไหลมาเชื่อมต่อกับคลองท่าไข่บริเวณตําบลท่าไข่ อําเภอเมืองฉะเชิงเทรา จังหวัดฉะเชิงเทรา มีความยาวประมาณ 6 กิโลเมตร ก่อนไหลลงสู่แม่น้ําบางปะกง โดยมีโรงงานอุตสาหกรรมในรัศมี 1 กิโลเมตรของพื้นที่ที่คลองนครเนื่องเขตไหลผ่านกว่า 70 โรงงาน และมีพื้นที่เกษตรกรรมจํานวนมาก ผลการตรวจสอบคุณภาพน้ําในแหล่งน้ําผิวดิน พบว่าคุณภาพน้ําในคลองนครเนื่องเขตมีความเสื่อมโทรมจากน้ําเสียชุมชน น้ําทิ้งจากภาคเกษตรกรรม และภาคอุตสาหกรรม” นายจุลพงษ์ กล่าวปิดท้าย